I. Mikloš, podpredseda vlády a minister financií SR: (2003-09-09):
Dovoľte mi vyjadriť sa k  vystúpeniam, k obsahu aj k forme možno trochu, a dovoľte mi najskôr povedať, že, samozrejme, súhlasím s pánom poslancom Burianom, že samotná dôchodková reforma by určite nestačila a my robíme aj iné reformy, robíme reformu trhu práce, súčasťou bol novelizovaný Zákonník práce, robíme dôchodkovú reformu, robíme reformu zdravotníctva, robíme reformu verejnej správy, robíme reformu v oblasti vzdelania, takže tieto reformy v komplexe sme presvedčení, že prinesú výsledky. Aj keď výsledky neprinesú hneď, ale celkom určite vytvoria podmienky na to, aby bol dosahovaný rýchlejší a udržateľný ekonomický rast. Samozrejme, že názory na to sa môžu rôzniť. Predpokladám, že opozícia vždy bude mať asi iný názor aj v tomto ako koalícia, ale musím povedať, že pre mňa sú relevantnejšie názory uznávaných ekonomických expertov. Naposledy môžem spomenúť včerajšie vystúpenie ekonomického experta Svetovej banky pána Bokrosa, ktorý má aj praktické, aj teoretické skúsenosti, prípadne názory pána Steva Forbesa, ktorý bol na Slovensku, ale aj iných ekonomických analytikov, investičných analytikov, ktorí predpovedajú Slovensku vysoký a udržateľný ekonomický rast, a tým aj rýchlu konvergenciu, teda rýchle dobiehanie vyspelých krajín aj vďaka daňovej reforme, ktorej zákon o dani z príjmov je kľúčovou súčasťou. Takže bez toho, že by som mal ambíciu brať vám vaše názory, musím vyjadriť svoje presvedčenie, ktoré je opačné a ktoré je založené na tom, že som presvedčený, že zavedenie rovnej dane, ktoré zjednodušuje daňový systém, ktorý vnáša impulzy, ktorý znižuje priestor pre daňové úniky, bude výrazným a významným nástrojom rýchlejšieho ekonomického rastu. Musím povedať, že ja sledujem pána poslanca Maxona v tomto parlamente už asi päť rokov, a musím veľmi oceniť zvyšujúcu sa úroveň formy jeho prejavu. Žiaľbohu nemôžem to isté povedať o obsahu, ale čo sa týka formy jeho prejavu, naozaj veľmi oceňujem zlepšovanie, ale dovoľte mi, keďže on hovoril napríklad, že bez prepočítaných dopadov, že si poslanci musia prepočítavať, tak by som veľmi rád informoval aj pána poslanca Maxona a prípadne aj ďalších, že koncepcia ako rozsiahly analytický materiál, ktorého súčasťou sú aj rôzne alternatívy a prepočty aj dopadu na jednotlivé skupiny obyvateľstva, bola schválená vo vláde a je neustále aktualizovaná a je prístupná na internetovej stránke ministerstva financií, keďže vidím, že všetci máte možnosť mať prístup na internet aj tu, tak odporúčam aj teraz si kliknúť na stránku ministerstva financií, kde všetko toto nájdete, dokonca aj podľa jednotlivých rodín osamele, osamelí rodičia s deťmi, rodičia bezdetní, s jedným dieťaťom, piatimi deťmi, koľko len chcete, všetky tie prepočty tam sú. Takže nie je to v tomto zákone, pretože to nebýva súčasťou zákonov, ale tieto prepočty nie je potrebné uskutočňovať prácne jednotlivými poslancami tak, ako to pán poslanec navrhoval, a preto si nemyslím, že je potrebné a nevyhnutné, aby sa prerušovala diskusia o tomto bode a aby sa dokladala nejaká analýza dopadov. A k tomu, čo hovoril pán poslanec Šulaj, pretože viacerí ste sa odvolávali na jeho vystúpenie, chcem povedať, že ja si pripomienky pána poslanca Šulaja, často veľmi vecné, technické pripomienky najmä k daňovým zákonom, vážim a naozaj doteraz som sa snažil aj tieto pripomienky často využívať, ale dnes musím povedať, pán poslanec, že vaše vystúpenie bolo podľa môjho názoru veľmi jednostranné, veľmi účelové a veľmi nepravdivé. A dovoľte mi, aby som poukázal na to v čom. Po prvé, hovorili ste, že vláda nenapĺňa týmto zákonom zámery programového vyhlásenia, a spomínali ste také zámery, ktoré evidentne a jednoznačne tento zákon a daňová reforma napĺňa, ako je napríklad znižovanie priamych daní a zároveň presun zaťaženia na nepriame dane, celkom jednoznačne. Zákon o dani z pridanej hodnoty, o spotrebných daniach, tak ako boli schválené, tento zákon, ako je navrhovaný, tento zámer jednoznačne napĺňa. Hovorili ste ďalej, že nezjednodušuje daňový systém. Odvolali ste sa na to, že počet slov sa až tak nemení, lebo sa iný zákon do tohto zákona zahrnuje, ale to porovnávate hrušky s jablkami a neporovnateľné veci, pretože treba povedať, že tento zákon jednoznačne zjednodušuje daňový systém a daňový zákon, pretože odstraňuje veľké množstvo výnimiek, špeciálnych sadzieb, zavádza jednu daň a oveľa jednoduchšie pravidlá. A to, že prenáša aj iný zákon a zjednodušuje ho do tohto zákona, predsa nemôžete porovnávať dva zlúčené zákony s jedným zákonom. Hovoríte, že sa zvyšuje daňové zaťaženie. Toto je mimochodom veľmi populárne, aj poslanec Muňko to hovoril, aj pán poslanec Burian, ak sa nemýlim, jednoducho to nie je pravda. Korektné posudzovanie celkového daňového zaťaženia je možné jedine porovnaním podielu daňových príjmov na hrubom domácom produkte. Stalo sa na Slovensku módou  tvrdiť bez podloženia číslami, relevantnými číslami a skutočne porovnateľnými číslami čokoľvek. Takže chcem veľmi jasne a jednoznačne povedať, že napriek nárastu, a to sme deklarovali v programovom vyhlásení, že budeme zvyšovať spotrebné dane a že sa zvýši aj zdanenie cez daň z pridanej hodnoty, ale zároveň znižujeme, výrazne znižujeme daňové zaťaženie priamych daní a celkové daňové zaťaženie klesá. Dovoľte mi, aby som vám to povedal na číslach. Daňové zaťaženie sa môže merať daňovou kvótou 2 alebo daňovou kvótou 1. Daňová kvóta 1 obsahuje daňové príjmy z priamych a nepriamych daní, daňová kvóta 2 do toho zahŕňa aj príjmy z odvodov do poistného systému. Daňová kvóta 1 - jej podiel na hrubom domácom produkte vlani bol 18,9  percenta, v tomto roku to bude 18,8 a v roku 2006 17,3  percenta podľa strednodobého fiškálneho výhľadu, ktorý je súčasťou návrhu zákona o štátnom rozpočte a daňová kvóta 2 klesne z 33,7 na 31,1  percenta počas funkčného obdobia tejto vlády. Zároveň chcem podotknúť a zdôrazniť, že znižujeme deficit verejných financií. Zo 7,2 percenta vlani na 3  percentá v roku 2006, čo znamená mimochodom v desiatkach miliárd korún nižší objem zdrojov, ktoré sú k dispozícii. Takže ešte raz. Nedochádza k rastu celkového daňového zaťaženia, aj keď dochádza k zmene štruktúry v daňových príjmoch. Ďalej, pán poslanec. Povedali ste, áno, to znie veľmi pekne, keď to tak poviete, že, ale to nie je pravda, keď poviete, že pri priemernom plate, teda tých niečo vyše 13-tisíc korún, zavedenie rovnej dane neprináša priamy efekt. Toto je pravda. Ale nie je pravda, keď poviete, že priemerný plat má väčšina ľudí alebo pracujúcich v národnom hospodárstve. To jednoducho pravda nie je. Vy ste to povedali. Priemerný plat neznamená, že ho má väčšina ľudí. Priemerný plat znamená, že súčet platov vydelený počtom ľudí je priemerný plat. To môže pokojne znamenať, a je to tak, že väčšina ľudí má nižší ako priemerný plat. Potom menšia skupina má priemerný plat a ešte menšia má oveľa vyšší, ako je priemerný, čiže tento záver jednoducho neplatí, pričom neplatí ani to, čo ste povedali vy, že sa znižuje daňové zaťaženie len pre vyššie príjmové skupiny pre ľudí s vyšším platom. To nie je pravda. Znižuje sa daňové zaťaženie aj pre ľudí s nízkym platom. Konkrétne človek, ktorý zarába okolo 8-tisíc korún mesačne, čo je dnes pomerne rozšírený nízky plat, takémuto človeku sa zníži daňové zaťaženie o polovicu, zo zhruba 6-tisíc korún dnes na zhruba 3-tisíc korún po zavedení rovnej dane. Jednoducho preto, že sa nezdaniteľný základ zvyšuje z dnešných 38- tisíc korún na 19,2-násobok životného minima, teda na 80-tisíc korún. Teda tieto veci netreba prepočítavať, ony sú v koncepcii, ony sú na internete, ony sú v grafoch, ony sú v tabuľkách, a keď ich už prepočítavame, bolo by dobré, keby sme ich prepočítavali konkrétne a najmä interpretovali korektne, pretože vaša interpretácia jednoducho korektná nebola. Takže musím povedať, že, samozrejme, predpokladám, že názory na tento zákon budú rôzne a jednoducho budú rôzne aj preto, že názory na to, či je lepšia progresívna daň, alebo rovná daň vždy boli a vždy budú rôzne. A legitímne rôzne, pretože je rôzne chápanie toho, čo vlastne je sociálne spravodlivé. Či sociálne spravodlivé je prerozdeľovanie tak, aby sa zabezpečili rovnaké životné podmienky, alebo sociálne spravodlivé je zabezpečenie rovnosti príležitosti, rovnosti šancí, ktorá ale rovnosť šancí generuje nie rovnaké príjmy a nie rovnakú spotrebu.  Toto je legitímne, že rozdiely budú rozdielne, že názory budú rozdielne, ale chcel by som povedať, že empirická skúsenosť krajín potvrdzuje, že zavedenie rovnej dane zrýchľuje ekonomický rast, že zavedenie rovnej dane a zjednodušenie daňového systému vedie k rýchlejšiemu, udržateľnejšiemu tempu ekonomického rastu, k vyššiemu prílevu investícií, k vyššej tvorbe pracovných príležitostí. Toto je vec, na ktorej sa v koalícii zhodujeme, ktorej veríme a ktorá verím, že sa ukáže aj po schválení tohto zákona, o ktorého podporu vás týmto žiadam. Ďakujem pekne. (Potlesk.)